UK Subs

U.K. Subs on loppuvuodesta 1976 Lontoossa perustettu, laulaja Charlie Harperin johtama brittiläinen punk-yhtye. U.K. Subs on lyhenne alun perin pidemmästä nimestä "Subversives". Yhtye julkaisi aluksi singlejä. Niistä kuusi ylsi Ison-Britannian top 40 -listalle. 
U.K. Subsin jäsenet Harperia lukuun ottamatta ovat vaihtuneet verrattain tiuhaan jo ensimmäisistä vuosista alkaen, mutta se ei ole estänyt yhtyettä keikkailemasta aina näihin päiviin asti. 
Ura.
Charlie Harper perusti U.K. Subsin vuonna 1976. Harperin aiempi kokoonpano "The Marauders" soitti rhythm and blues -tyyppistä musiikkia, mutta Lontoon klubeilla esiintyneet The Damned ja Sex Pistols innoittivat vaihtamaan tyyliä punkiin. Hän perusti Subversives-nimisen yhtyeen, jonka jäsenet olivat kitaristi Nicky Garratt, basisti Steve Slack ja rumpali Pete Davies. Yhtyeen nimi lyhennettiin pian muotoon U.K. Subs. 
U.K. Subs aloitti esiintymisen Lontoon klubeilla ja sai merkittävää huomiota BBC:n vaikutusvaltaiselta DJ:ltä John Peeliltä, joka kutsui yhtyeen kahteen radioäänitykseen vuosina 1977 ja 1978. Vaikka bändin tunnettuus kasvoi, he saivat levytyssopimuksen vasta vuonna 1979 GEM Recordsin kanssa, joka julkaisi heidän ensimmäisen albuminsa "Another Kind Of Blues (1979)." Albumia pidetään brittiläisen punk rockin klassikkona ja se määritti heidän tunnusomaisen tyylinsä. Yhtyeen musiikki oli yksinkertaista ja tarttuvaa brittipunkia, joka muistutti alkuvaiheen Clashia, mutta raskaammalla otteella. 
Monien punk- ja new wave -yhtyeiden hajotessa (kuten Sex Pistols, X-Ray Spex ja Generation X) tai kokeillessa uusia suuntia (kuten Clash ja Damned) U.K. Subs osoitti, että yksinkertaiselle punkrockille oli yhä yleisöä. "Another Kind of Blues" nousi yllättäen Britannian listalla sijalle 21. Yhtyeen toinen albumi, vuoden 1980 "Brand New Age," menestyi vielä paremmin ja nousi sijalle 18. Samana vuonna julkaistiin kaksi live-albumia: "Crash Course", joka nousi Britannian listan sijalle kahdeksan, ja ilman bändin lupaa julkaistu "Live Kicks." Elokuvaohjaaja Julien Temple dokumentoi yhtyeen live-esiintymisen elokuvassa "Punk Can Take It!".
Vaikka useat brittipunk-bändit kohtasivat Yhdysvalloissa välinpitämättömän yleisön, U.K. Subsin ensimmäinen Pohjois-Amerikan kiertue järjestettiin jo vuonna 1980. Samana vuonna yhtye koki ensimmäiset suuret kokoonpanomuutoksensa, kun rumpali Davies sairastui ja hänen tilalleen tuli Steve Roberts. Myös basisti Slack jätti bändin, ja hänen tilalleen tuli Alvin Gibbs. Uuden kokoonpanon ensimmäinen julkaisu oli ”Party In Paris” -single, jossa The Damned -yhtyeen Captain Sensible soitti koskettimia. Sitä seurasi UK Subs -albumi "Diminished Responsibility" ja kiertue Euroopassa. "Diminished Responsibility" -albumin myötä yhtye saapui myös Suomeen kiertueelle, jolla sen lämmittelybändinä toimi suomalainen Hanoi Rocks. Yhtyeen jäsenet ystävystyivät Hanoi Rocksin kanssa, ja myöhemmin Charlie Harper ja Alvin Gibbs perustivat sivuprojektin, The Urban Dogsin, johon liittyi mukaan Hanoi Rocksin kitaristi Andy McCoy. Vuonna 1982 U.K. Subs siirtyi NEMS Recordsille. Sen ensimmäinen levy uudella levy-yhtiöllä oli "Endangered Species".
Seuraavina vuosina U.K. Subs kiersi jatkuvasti Britanniassa, Euroopassa ja Japanissa ja julkaisi lukuisia studioalbumeita, livelevyjä ja kokoelmia. UK Subs oli ensimmäinen läntinen punk-bändi, joka kiersi kommunistisessa Puolassa, joka oli edelleen kenraali Jaruzelskin alaisuudessa. Charlie Harperin periksiantamattomuus varmisti, että U.K. Subs jatkoi toimintaansa 1980-luvulta eteenpäin, vaikka yhtyeen kokoonpano muuttui usein. Esimerkiksi Rancid-yhtyeen Lars Frederiksen liittyi bändiin lyhyesti 1990-luvun alussa. Ajan myötä U.K. Subsista tuli entistä nopeampi ja suoraviivaisempi. Sen musiikki sai myöhemmin vaikutteita myös heavy metallista. 
UK Subsin pitkäaikainen basisti Alvin Gibbs ilmoitti medialle yhtyeen puolesta tammikuussa 2021, että UK Subs aikoo tehdä vielä viimeisen albumin. Vuonna 2022 julkaistu "Reverse Engineering" jää yhtyeen mukaan sen viimeiseksi studiolevyksi. U.K. Subsin pitkäaikainen rumpali Steve Roberts kuoli 68-vuotiaana lokakuussa 2022. 
Keväällä 2025 uutisoitiin, että UK Subs yritti lähteä Yhdysvaltoihin kiertueelle, mutta Yhdysvaltain tulliviranomaiset eivät päästäneet yhtyettä maahan. Kesällä 2025 julkaistiin UK Subsin laulajan Charlie Harperin kirjoittama omaelämäkertakirja "Anarchy of Demons". 
UK Subsin vaikutus.
Vuonna 1993 Guns N’ Roses levytti cover-version UK Subs -yhtyeen kappaleesta ”Down on The Farm,” albumilleen "The Spaghetti Incident?" 
Suomessa UK Subsin kappaleita on esittänyt Michael Monroe. Hän on levyttänyt Demolition 23 -yhtyeen kanssa cover-version UK Subs -yhtyeen kappaleesta ”Endangered Species” sekä "Watcha Want" -sooloalbumilleen version kappaleesta ”I Won't Lie Down And Die”. Suomalainen kitaristi Andy McCoy on puolestaan levyttänyt cover-version UK Subsin kappaleesta ”Countdown” studioalbumilleen Jukebox Junkie. 
UK Subsia ei aina muisteta punkin historiasta kertovissa tv-ohjelmissa. Silti se saavutti neljä top 20 -albumia.